Νέο περιστατικό σαμποτάζ σε προϊόντα ευρείας κατανάλωσης , το τρίτο στη διάρκεια των τελευταίων τεσσάρων ετών ανακοίνώθηκε μέσω διαδικτύου. Σχετική ανακοίνωση αναρτήθηκε το βράδυ της Δευτέρας στην ιστοσελίδα του αντιεξουσιαστικού χώρου Athens Indymedia. Το κείμενο έχει τίτλο «Πράσινη Νέμεσις – Πράξη 3» και φέρει υπογραφή «μαυροπράσινοι εμπρηστές». Σ' αυτό, οι εμπνευστές του σαμποτάζ αναφέρουν ότι «στη διάρκεια των Χριστουγέννων εκατομμύρια ζωντανά πλάσματα σφάζονται ή στραγγίζονται» και παραθέτουν τις επωνυμίες των προϊόντων που υποτίθεται ότι έχουν μολύνει με υδροχλωρικό οξύ.

Προειδοποιούν μάλιστα ότι στο διάστημα από 20 έως 24 Δεκεμβρίου θα επανατοποθετήσουν τα μολυσμένα προϊόντα σε σούπερ μάρκετ σε Αθήνα και Θεσσαλονίκη προκειμένου να υποχρεώσουν τις εταιρείες να τα αποσύρουν μαζικά από τα ράφια. Παρόμοιες «καμπάνιες» είχαν πραγματοποιηθεί παραμονές Χριστουγέννων του 2013 και του 2016, για τις οποίες είχε υπάρξει ανάληψη ευθύνης από την οργάνωση «Άτυπη Αναρχική Ομοσπονδία». Οι εταιρείες που είχαν αναφερθεί τότε στις αναρτήσεις της οργάνωσης, προχώρησαν σε ανάκληση των προϊόντων τους.